น้ำท่วมกระทบสินเชื่อธกส.เกือบ5หมื่นล.
ธ.ก.ส. เผยน้ำท่วมกระทบสินเชื่อเกือบ 5 หมื่นล้าน เตรียมจ่ายเงินช่วยเหลือ 15 ธ.ค.นี้
29 พ.ย. 2553

ธ.ก.ส. เผยน้ำท่วมกระทบสินเชื่อเกือบ 5 หมื่นล้าน เตรียมจ่ายเงินช่วยเหลือ 15 ธ.ค.นี้
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร(ธ.ก.ส.) กล่าวว่า จากรายงานการสำรวจความเสียหายจากปัญหาอุทกภัยพบว่ามีลูกค้าของธนาคารได้รับผลกระทบเป็นจำนวนทั้งสิ้น 537,876 รายหรือคิดเป็นวงเงิน 48,652 ล้านบาท โดยในจำนวนนี้มีลูกค้าที่ได้รับความเสียหายอย่างรุนแรง 250,000 รายหรือคิดเป็นวงเงินกว่า 24,000 ล้านบาท
นายลักษณ์ กล่าวว่า ในเบื้องต้นธนาคารได้ออกมาตรการให้ความช่วยเหลือโดยจะมีการพักชำระหนี้ให้เป็นเวลา 1 ปี โดยไม่คิดดอกเบี้ยเพิ่มสำหรับลูกค้าที่ได้รับผลกระทบไม่รุนแรง ในกรณีที่ลูกค้าได้รับความเสียหายอย่างรุนแรง เช่น กลุ่มเกษตรกรที่ปลูกยางพารา จะมีการพักชำระหนี้โดยไม่คิดอัตราดอกเบี้ยเป็นเวลา 3 ปี ส่วนในกรณีที่ลูกค้าเสียชีวิตจะตัดหนี้เป็นศูนย์ โดยที่ทายาทไม่ต้องรับผิดชอบต่อหนี้สินดังกล่าว
สำหรับการจ่ายเงินช่วยเหลือจำนวน 5,000 บาทต่อราย ตามมติของคณะรัฐมนตรี(ครม.)นั้นคาดว่าจะเริ่มดำเนินการได้ตั้งแต่วันที่ 15 ธ.ค. และจะจ่ายเงินครบทั้งหมดภายในเดือน มี.ค. ปีหน้า โดยกลุ่มเกษตรกรที่ปลูกพืชจะเป็นกลุ่มแรกที่ได้รับเงินช่วยเหลือ
“ขณะนี้ยังอยู่ในระหว่างการตรวจสอบรายชื่อ หากเสร็จสิ้นแล้วจะมีการประกาศให้เกษตรกรได้ตรวจสอบความถูกต้อง จากนั้นจึงจะขออนุมัติไปยังสำนักงบประมาณก่อนจะโอนเงินผ่านบัญชีของธ.ก.ส.ไปยังบัญชีของลูกค้าแต่ละราย” นายลักษณ์ กล่าว
นายวินัย เครือตรีประดิษฐ์ รองผู้จัดการธนาคารเพื่อการเกษตรและสหกรณ์การเกษตร(ธ.ก.ส.) เปิดเผยว่า ขณะนี้ธนาคารได้จัดทำ “โครงการอาสาสมัครที่ปรึกษาทางการเงินครัวเรือนหรือหมอหนี้” เพื่อลดปัญหาหนี้นอกระบบซึ่งมีอยู่สูงกว่า 6.7 หมื่นล้านบาทในปัจจุบันและเพื่อช่วยให้กลุ่มผู้มีรายได้น้อย มีโอกาสเข้าถึงแหล่งเงินทุนตามระบบ โดยคาดว่าในปีแรกจะสามารถขยายลูกค้าสินเชื่อได้ประมาณ 3 แสนราย ภายใต้วงเงิน 6 พันล้านบาท
นายวินัย กล่าวว่า ขณะนี้ธนาคารได้คัดเลือกตัวแทนของชุมชนทั่วประเทศกว่า 26,000 คน เพื่อทำหน้าที่หมอหนี้ที่ให้คำปรึกษาและเป็นตัวกลางระหว่างลูกค้าและธ.ก.ส. โดยจะมีวาระการดำรงตำแหน่งคราวละ 2 ปี นอกจากนี้ธนาคารจะใช้ข้อมูลจากหมอหนี้และข้อมูลการบริหารบัญชีครัวเรือนเป็นเกณฑ์การวิเคราะห์และพิจารณาการปล่อยสินเชื่อด้วย